Monument (KEiiNO-sang)

«Monument» er en norsk elektropopsang fra 2021 med gruppen KEiiNO. Den er skrevet av gruppens tre medlemmer Tom Hugo Hermansen, Fred Buljo og Alexandra Rotan, sammen med Alexander Nyborg Olsson og Rüdiger Schramm. Låten ble utgitt 14. januar 2021 og kom på andreplass i Melodi Grand Prix 2021. Høsten samme år kåret fanorganisasjonen OGAE låten til det beste ikke-vinnende bidraget fra en nasjonal Eurovision-finale i 2021. Den ble samme høst også platina-sertifisert i Norge.

Om sangen 
Sangen er skrevet sommeren 2020 av KEiiNO sammen med låtskriveren Alexander Nyborg Olsson og tyske Rüdiger Schramm. Ifølge Tom Hugo Hermansen skrev de låten i en enkel hytte langs norskekysten, og den ble produsert av Hermansen og Rüdiger Schramm i Berlin og Kristiansand. For å gi låten et «monumentalt lydbilde», omfatter innspillingen et live band, en rekke lydsampler samt strykere fra musikere i Kristiansand Symfoniorkester.

Det samme låtskriverteamet står også bak «Spirit in the Sky», som gruppen vant Melodi Grand Prix med i 2019. Låten vant også telefonavstemningen i Eurovision Song Contest samme år, men endte på en sjetteplass sammenlagt etter å ha blitt nummer 18 i juryavstemningen. Låten toppet senere VG-lista og gikk inn på hitlister over hele Europa. Ifølge Hermansen er «Monument» skrevet med tanke på å kunne slå an hos både seere og juryer i en eventuell Eurovision-finale.

Høsten 2020 ble «Monument» plukket ut av NRK til å delta i finalen i Melodi Grand Prix 2021. KEiiNO ble offentliggjort som deltakere 11. januar, og «Monument» ble sluppet tre dager senere. Gruppen fremførte låten første gang live under delfinale 1 lørdag 16. januar 2021.

Melodi Grand Prix 
«Monument» var en av 26 låter som deltok i Melodi Grand Prix 2021, der vinneren får representere Norge i Eurovision Song Contest i Nederland i mai 2021. Låten var direktekvalifisert til MGP-finalen lørdag 20. februar 2021, men gruppen fremførte den under pausen i delfinale 1 en måned tidligere. I finalen endte låten på andreplass, bak vinneren TIX og «Fallen Angel».

Mottakelse 
Norske anmeldere var stort sett positive til låten, og både Dagbladet og NRK ga den terningkast 5, mens VG ga terningkast 3. Dagbladets anmelder Anders Grønneberg beskrev «Monument» som «rivende, mystisk og drømmende med glassklar kvinnevokal. Her viser KEiiNO en stolthet, kraft og storhet som kan gi dem billett til finalen i Nederland i mai». NRKs Espen Borge mente sangen er en «intens og kompromissløs dance-låt som satser en del på at Europa også i 2021 lar seg sjarmere av urfolksspråk fra det vakre nord». VGs anmelder var mer lunken og karakteriserte den som mer «hardkjernet elektronisk pop enn 'Spirit in the Sky'», men la til: «Den mangler fullstendig et he-lo e loi-la. Og et refreng man virkelig husker».

Etter utgivelsen tok «Monument» seg inn på Spotifys norske toppliste og nådde en åttendeplass på Norges offisielle hitliste, VG-lista.

OGAE Second Chance Contest 
Hvert år arrangerer fanorganisasjonen OGAE en konkurranse for låter som ikke vant sin nasjonale finale til Eurovision Song Contest, konkurransen heter OGAE Second Chance Contest og har blitt organisert årlig siden 1987. Konkurransen går ut på at deltakerland med nasjonale finaler deltar med ett av de ikke-vinnende bidragene. Den norske Grand Prix-klubben valgte «Monument» som Norges bidrag. Til sammen deltok 14 låter i OGAE Second Chance Contest 2021.

Konkurransen er kun en digital begivenhet, og OGAE-klubbene stemmer på bidragene i Eurovision-stil, altså i poengene 1–8, 10 og 12 poeng. «Monument» vant en klar seier med 441 poeng, 88 poeng foran Sveriges Eric Saade og «Every Minute». Dette var fjerde gang Norge vant konkurransen, sist gang var i 2013 med Adelén og «Bombo».

Tekst og tema 
Låtskriver Alexander Nyborg Olsson sier «Monument» handler om viktige øyeblikk og sentrale personer i en livssyklus. «Sangen handler om dem som beriker andres liv uten å motta medaljer eller å få gater oppkalt etter seg».

Musikkvideo 
I oktober og november 2020 spilte gruppen inn en offisiell musikkvideo til «Monument», og videoen ble sluppet 4. februar 2021. Videoen ble spill inn over hele Norge. Den norske naturen spilte hovedrollen, og flere hundre reinsdyr hadde en birolle i videoen.

Bidragsytere til musikkvideoen: 

 Foto: Tobias Aasgaarden og Natural Light Earth
 Produsenter: Tom Hugo og KEiiNO
 Redigerer: Alex Holm
 Farge- og lysjustering: Håvard Småvik
 Styling: Cårejånni Enderud

Innspillingssteder: Lindesnes, Lysebotn, Haukeli, Vøringsfossen, Skåla, Slogen, Hoddevik, Vestkapp, Lofoten, Kautokeino og Alta.

Bidragsytere 
Ifølge krediteringer på Tidal.

 Rüdiger Schramm – produsent, låtskriver, tekstforfatter, programmering, deltakende musiker
 Tom Hugo – produsent, låtskriver, tekstforfatter, ansvarlig produsent, deltakende musiker, vokal
 Alexander Nyborg Olsson – låtskriver, tekstforfatter 
 Alexandra Rotan – låtskriver, tekstforfatter, vokal
 Fred Buljo – låtskriver, tekstforfatter, vokal
 Andrea Christiane Berglihn – deltakende musiker, fiolin
 Armando Toledo Aribu – deltakende musiker, fiolin
 Håvard Kværne Hansen – deltakende musiker, trommer
 Kjell Åge Stoveland – deltakende musiker, bratsj
 Leonardo Sesenna – deltakende musiker, cello
 Markus Bastøe – deltakende musiker, gitar
 Thomas Berlin – deltakende musiker, programmering 
 Georg Tanderø – mastering, studiopersonell
 Christer André Cederberg – lydmikser, studiopersonell
 Jaran Gustavson – innspilling, studiopersonell

Sporliste

Listeplasseringer

Utgivelseshistorikk

Referanser 

Sanger fra 2021
Bidrag til Melodi Grand Prix
Singler fra 2021
Musikk i 2021